Tilusjärjestely

Tilusjärjestely on maanmittaustoimitus, jossa tiluksia vaihdetaan kiinteistöjen kesken tai siirretään kiinteistöstä toiseen täyttä rahakorvausta vastaan. Tilusjärjestelyihin kuuluu myös kiinteistötoimitukset, joissa järjestellään pelkästään kiinteistöihin kohdistuvia osuus-, rasite- yms. oikeuksia, jolloin ei muuteta kiinteistöjen alueellista ulottuvuutta.

Tilusjärjestelyn tyypit 
Tilusjärjestelyt voidaan jakaa kolmeen pääryhmään niiden tavoitteiden perusteella:
 Rakennusmaan järjestelyt, joiden tavoitteena on mahdollistaa muutos useamman kiinteistön käsittävän kohdealueen maankäytössä ja/tai maankäytön tehokkuudessa. 
 Uusjaot, joiden päämääränä on kohdealueen kiinteistörakenteen rationalisointi olemassa olevat maankäyttömuodot pääosin säilyttäen.
 Muut kuin kiinteistönmuodostamislain perusteella tehtävät erityiset tilusjärjestelyt.

Rakennusmaan järjestelyt 
Rakennusmaan järjestely on asemakaava-alueella suoritettava toimitus, jonka tavoitteena on edistää kaavan toteuttamista. Tavoitteena on uudistaa kiinteistörakenteeltaan pirstoutuneet maa-alueet rakentamiskelpoisiksi kiinteistöyksiköiksi niin, että ne niveltyvät tavalla tai toisella yhteen kohdealueen kaavoituksen kanssa.

Uusjaot tilusjärjestelynä 
Uusjaosta säädetään KML:n 9 luvussa. Uusjaot voidaan jakaa niiden tavoitteiden ja toimituksen kohteen perusteella varsinaisiin uusjakotoimituksiin ja hankeuusjakoihin. Varsinaisen uusjaon tavoitteet, sisältö ja toimitusalueen laajuus voivat vaihdella huomattavasti. Yleensä varsinaisissa uusjaoissa on kuitenkin päätavoitteena toimitusalueella toimivien maatilojen tuotantoedellytysten ja järjestelyalueen kiinteistöjen käytön parantaminen. Lisäksi uusjakojen yhteydessä voidaan tehdä tarpeellisia mukauttamistoimia eli mm. parantaa alueen tie- ja kuivatusoloja.

Erityiset tilusjärjestelyt 
Erityisiä tilusjärjestelyjä ovat tie- ja ratalainsäädännön mukaiset tilusjärjestelyt (MaantieL 63-67 §, laki yksityisistä teistä, YksTL 38a § ja RataL 53-57 §), lunastuslain mukaiset tilusjärjestelyt (LunL 23-25 §), vesitilusjärjestelylain (31/1980) lunastuslain mukaiset tilusjärjestelyt ja vesistöhankkeiden johdosta suoritettavat tilusjärjestelyt (451/1988). Tilusjärjestelyihin luetaan myös pakolliset tilusvaihdot, joiden tavoitteenasettelussa voi olla tapauskohtaisesti joko uusjaon tai rakennusmaan järjestelyn piirteitä.

Lähteet

Viitteet

Aiheesta muualla
Tilusjärjestelyistä Maanmittauslaitoksen sivuilla 

Maanmittaus